นักวิเคราะห์แห่ปรับเป้าราคาหุ้น PTTEP
นักวิเคราะห์แห่ปรับเป้าราคาหุ้น PTTEP คาดปี 2553 มีแนวโน้มการฟื้นตัวของกำไรโดดเด่นทีสุดในกลุ่มพลังงาน
28 เม.ย. 2553

นักวิเคราะห์แห่ปรับเป้าราคาหุ้น PTTEP คาดปี 2553 มีแนวโน้มการฟื้นตัวของกำไรโดดเด่นทีสุดในกลุ่มพลังงาน 
สถาบันวิจัยนครหลวงไทย ได้แนะนำ “ซื้อลงทุนระยะยาว” และปรับราคาเหมาะสมเป็น 200 บาท จากประมาณเดิม 186 บาทต่อหุ้น  สำหรับหุ้นบริษัทปตท.สำรวจและผลิตปิโตรเลียม(PTTEP)
หลังจากบริษัทประกาศกำไรสุทธิ ไตรมาส 1 ปี2553 ถึง 10,471 ล้านบาท เพิ่มขึ้นถึง 82%จากไตรมาสเดียวกันปีก่อน และพุ่งขึ้นถึง 125%จากไตรมาสสุดท้ายของปีที่ผ่านมานับว่าดีกว่าที่นครหลวงไทยคาดการณ์ไว้ที่  โดยอยู่ที่   8,717 ล้านบาทและ นักวิเคราะห์ส่วนใหญ่คาดไว้ที่ 7,100-8,900 ล้านบาท
นอกจากนี้ ปตท.สผ. ถือเป็นหุ้นที่ผลประกอบการกระทบน้อยจากปัจจัยความไม่สงบในประเทศ และแนวโน้มกำไรที่เติบโตโดดเด่นคาดจะเป็นปัจจัยต้านทานภาวะแรงกดดันของตลาดได้ดี 
ทั้งนี้ คาดว่าในปี 2553 PTTEP จะมีแนวโน้มการฟื้นตัวของกำไรโดดเด่นทีสุดในกลุ่มพลังงาน โดยมีปัจจัยหนุนจาก 1) แผนการผลิตที่เติบโต 9%จากปีที่ผ่านมา  จากโครงการ JDA และอาทิตย์เหนือที่ผลิตเต็มปี 2) ราคาจำหน่ายผลิตภัณฑ์ที่คาดจะเติบโตสูงราว 24%โดยคาดจะกลับมาเพิ่มขึ้น ในไตรมาส2 จากการปรับราคาของโครงการบงกช ในเดือนเม.ย. และเดือนต.ค.จะมีการปรับราคาของแหล่งอาทิตย์ ไพลิน และ JDA นอกจากนี้ ราคาก๊าซแหล่งใหม่ JDA ถือว่าอยู่ในระดับสูงคาดจะมีการรับรู้รายได้จากประกันภัยเข้ามา โดยรวมปี 2553 คาดจะไม่น้อยกว่า 140 ล้านเหรียญ 
ด้านบริษัทหลักทรัพย์โกลเบล็ก เตรียมปรับประมาณกำไรในปีนี้ของปตท.สผ. และคงคำแนะนำ “ซื้อ”  โดยมีราคาเป้าหมายที่ 176 บาท  ส่วนบล.กิมเอ็ง (ประเทศไทย)ให้มูลค่าหุ้น 195 บาท  และบล.ธนชาตให้ราคาเป้าหมาย 170 บาท ล่าสุดราคาหุ้นซื้อขายกันที่ 148.50 บาทลดลงจากวันก่อน 1.50 บาท